मंगलवार के एक ओर राजद नेता अवुरी लालू प्रसाद यादव के बेटा तेजस्वी यादव घोषणा कईले कि ‘महागठबंधन में नीतीश कुमार खाती कवनो जगह नईखे,’ त दोसरा ओर नीतीश कुमार मुंबई में इलाज करावत लालू प्रसाद यादव से फोन प बात कईले। हालांकि जदयू अवुरी राजद – दुनो पार्टी ए बातचीत के लालू यादव के तबीयत से जुडल शिष्टाचार वाली बातचीत बतावतिया लेकिन राजनीति के बाज़ार बा कि गरमाईल जाता।
नीतीश कुमार अवुरी लालू प्रसाद यादव के बीच भईल बातचीत के बाद शुरू भईल अंदाज़ाबयानी प जदयू नेता अवुरी राज्यसभा सांसद आरसीपी कहले, “दुनो नेता के बीच औपचारिक बातचीत भईल, नीतीश जी मानवता के नाता से लालू जी के फोन कईले रहले।” उ कहले कि लोकतंत्र में विचार के लड़ाई होखेला, केहु संगे कवनों निजी दुश्मनी ना होखेला। आरसीपी सिंह कहले, “हमनी के (लालू यादव आ नीतीश कुमार) एक संगे काम क चुकल बानी।” लालू-नीतीश के बीच भईल बातचीत के बाद शुरू भईल राजनीति प जदयू नेता कहले, “जेकरा लगे कवनों काम नईखे उहे एकरा प राजनीति करता।”
सीट बंटवारा के मुद्दा प भाजपा अवुरी जदयू के बीच होखत खींचतान प आरसीपी सिंह कहले कि एनडीए में सीट के मुद्दा प कवनो विवाद नईखे। जब सभ दल के नेता एक संगे बईठिहे त फैसला हो जाई। आरसीपी सिंह कहले, “राजनीति में केहु बड़-छोट ना होखेला, सभ केहु बराबर होखेला … जहां तक सीट बंटवारा के सवाल बा त ए मुद्दा प कवनो खींचतान नईख, सभ पार्टी के नेता एक संगे बईठ के फैसला क लिहे।”
ओने भाजपा नेता आ बिहार के पथ निर्माण मंत्री नंदकिशोर यादव कहले कि नीतीश कुमार निजी रिश्ता के चलते लालू प्रसाद यादव के हाल-चाल पुछले। इ सभ आम बात बा। एकरा में हैरान होखे लायक कुछूओ नईखे, ना एकर कवनो राजनीतिक मतलब बा। असल समूचा मामला पछिला कुछ दिन से नीतीश कुमार अवुरी जदयू-भाजपा के बयानबाजी के चलते गंभीर हो गइल बा। भाजपा-जदयू के बीच खटपट के सार्वजनिक तौर प चर्चा होखता, दुनो पार्टी के अलग-अलग मुद्दा प मतभेद भी साफ-साफ देखाई देता, अयीसना में लालू-नीतीश के बीच भईल बातचीत ओ खबर के हवा दे देलस, जवना में कहल जाता कि नीतीश कुमार फेर एक बेर महागठबंधन में वापसी के राह खोजतारे।
bho_Deva bho_Deva bho_Deva bho_Deva